የአፍሪካ ሀገራት በግብርና ላይ የሚያደርጉትን የኢንቨስትመንት መጠን እንዲያሳድጉ የአፍሪካ ኅብረት ኮሚሽን ሊቀመንበር ጠየቁ
 የአፍሪካ ሀገራት በግብርና ላይ የሚያደርጉትን ኢንቨስትመንት በማሳደግ የ7 በመቶ ዓመታዊ ዘላቂ ምጣኔ ኃብታዊ ዕድገትን እንዲያረጋግጡ የአፍሪካ ኅብረት ኮሚሽን ሊቀመንበር ዶክተር ዲላሚኒ ዙማ ጠየቁ።በ24ኛው የኅብረቱ የሥራ አስፈፃሚ ኮሚቴ ጉባዔ መክፈቻ ላይ ሊቀመንበርዋ እንደተናገሩት የአፍሪካ ሀገራት ዋነኛ የአገር ውስጥ ምርት የሚሸፍኑት ግብርናና አግሮ ፕሮሰሲንግ በአህጉሪቱ ኢኮኖሚ ላይ ወሳኝ ድርሻ አላቸው።እናም ሀገራት ለዘርፉ የሚያደርጉትን የኢንቨስትመንት መጠን በማሳደግ ዘላቂ ልማትን ማረጋገጥ እንደሚጠባቅባቸው ነው ዶክተር ዲላሚኒ ዙማ ያስገነዘቡት።የግብርና ምርታማነትና በዘርፉ የኢንቨስትመንት መጠንን ለማሳደግ የተቀመጠው አጠቃላይ የአፍሪካ የግብርና ልማት መርሃ ግብር /CAADP/ ሀገራት ከጠቅላላ ዓመታዊ በጀታቸው 10 በመቶ ለግብርና እንዲበጅቱ የሚያደርግ መሆኑን ጠቅሰዋል።አዲሱ የፈረንጆቹ 2014 ዓመትም “የአፍሪካ የግብርናና የምግብ ዋስትና ዓመት” በሚል መሰየሙን ገልጸው፤ በአፍሪካ ልማት አዲስ አጋርነት /NEPAD/ አማካይነት ተግባራዊ የሆነው ይኸው መርሃ ግብር የተጀመረበትን 10ኛ ዓመት እንደሚከበር ተናግረዋል።የመርሃ ግብሩ ዋና ዓላማ በመሰረተ ልማት ላይ የሚደረገውን ኢንቨስትመንት በማሳደግ የግብርና ኢንቨስትመን የእሴት ሰንሰለት መፍጠርና በግብርና መስክ የሚደረጉ ምርምሮች እንዲሁም የሰው ኃይል ማልማት እንደሆነም አስረድተዋል።ከዚህ አኳያ በዚህ ዓመት ተግባራዊ በሚደረገው በዚሁ መርሃ ግብር የአፍሪካ ሀገራት ተግባራዊ እርምጃ በመውሰድ በዓለም አቀፍ ገበያ ላይ የአሕጉሪቷን የግብርና ምርቶች ዋጋ ላይ ድምፃቸውን የማሳማት አቅም ሊያጎልብቱ እንደሚገባ ማስገንዘባቸውን የኢዜአ ዘገባ ያስረዳል።